ઘણા ત્વચાની કાળજી માટે ડૉક્ટર પાસે જવાનું જરૂરી નથી સમજતા, મોટા ભાગે દેશી ઉપચાર અને ક્રીમથી જ કામ ચલાવી લેતા હોય છે; પરંતુ કોઈ પણ ઉપચારથી ટૅન ત્વચાનો ઇલાજ ન કરવો. સ્કિન-સ્પેશ્યલિસ્ટ કૃપા ભેદાએ ત્વચાને સમજવાની શરૂઆત બહુ નાની ઉંમરથી કરી દીધી હતી. ૧૯ વર્ષની વયે જ તેને સ્કિનને ભણવામાં રસ જાગ્યો હતો અને છેલ્લાં આઠ વર્ષથી તેણે આ વિષયમાં માસ્ટરી હાંસલ કરી લીધી છે અને પ્રૅક્ટિસ કરી રહ્યી છે. તે કહે છે, ‘સ્કિનની સારવારનું સૌથી પહેલું પગથિયું તો ઘરની બહાર પગ મૂકો ત્યારથી જ શરૂ થઈ જાય છે. મૉઇશ્ચરાઇઝર લગાવ્યા વગર બહાર જવું જ નહીં. મૉઇશ્ચરાઇઝરમાં કલેન્ડુલા તત્વ હોય એની ખાસ ચકાસણી કરવી. કલેન્ડુલા એટલે ફ્રેન્ચ ગલગોટા. આયુર્વેદમાં એનું બહુ જ મહત્વ છે. ત્યાર બાદ SPF ૩૦વાળું સનસ્ક્રીન લોશન લગાવવું. સનસ્ક્રીન લોશન ખરીદો ત્યારે એના પર SPF ૩૦ લખેલું છે કે નહીં એ જોઈ લેવાનું. આ તત્વ સાદી ભાષામાં કહું તો સૂર્યનાં વિકિરણોથી ત્વચાને બચાવવા માટે ઉપયોગમાં લેવામાં આવે છે. ઘરે આવીને ક્લેન્ઝિંગ લોશનનો ઉપયોગ કરી શકો છો.’